CELEX: 52021PC0233
Language: el
Date: 2021-05-03
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.5.2021
            COM(2021) 233 final
            2021/0120(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά τον καθορισμό της θέσης που πρέπει να ληφθεί εξ ονόματος της Ένωσης κατά την εβδομηκοστή τέταρτη σύνοδο της Παγκόσμιας Συνέλευσης Υγείας (ΠΣΥ) σε σχέση με την προβλεπόμενη έκδοση απόφασης σχετικά με τους όρους και τη διαδικασία για τη σύναψη διεθνούς συνθήκης για την καταπολέμηση των πανδημιών. 
            
            
               2.Πλαίσιο της πρότασης
            
            
               2.1.Ο Παγκόσμιος Οργανισμός Υγείας
            
            
               Ο Παγκόσμιος Οργανισμός Υγείας (ΠΟΥ) ιδρύθηκε ως εξειδικευμένος οργανισμός των Ηνωμένων Εθνών για την υγεία, κατά την έννοια του άρθρου 57 του Χάρτη των Ηνωμένων Εθνών. Ο καταστατικός χάρτης
                  1
                του Παγκόσμιου Οργανισμού Υγείας τέθηκε σε ισχύ στις 7 Απριλίου 1948 και ορίζει ως κύριο στόχο του οργανισμού την «επίτευξη του υψηλότερου δυνατού επιπέδου υγείας για όλους τους ανθρώπους».
            
            
               Η Ευρωπαϊκή Ένωση έχει καθεστώς ανεπίσημου παρατηρητή στον ΠΟΥ. Αυτό το καθεστώς καθιερώθηκε με ανταλλαγή επιστολών που δημοσιεύθηκαν στην Επίσημη Εφημερίδα στις 4 Ιανουαρίου 2001
                  2
               . Η ανταλλαγή αυτή περιελάμβανε ένα «Υπόμνημα αναφορικά με το πλαίσιο και τις ρυθμίσεις για τη συνεργασία της Παγκόσμιας Οργάνωσης Υγείας και της Επιτροπής των Ευρωπαϊκών Κοινοτήτων». Όλα τα κράτη μέλη της ΕΕ είναι μέλη του ΠΟΥ. 
            
            
               2.2.Η Παγκόσμια Συνέλευση Υγείας
            
            
               Η Παγκόσμια Συνέλευση Υγείας είναι το κύριο διευθυντικό όργανο του ΠΟΥ. Οι κύριες λειτουργίες της Παγκόσμιας Συνέλευσης Υγείας είναι να καθορίζει τις πολιτικές του ΠΟΥ, να διορίζει τον γενικό διευθυντή του, να επιβλέπει τις δημοσιονομικές πολιτικές, καθώς και να επανεξετάζει και να εγκρίνει τον προτεινόμενο προϋπολογισμό των προγραμμάτων. 
            
            
               Η Παγκόσμια Συνέλευση Υγείας συνεδριάζει ετησίως στη Γενεύη της Ελβετίας. Η εβδομηκοστή τέταρτη σύνοδος της Συνέλευσης θα πραγματοποιηθεί διαδικτυακά από τις 24 Μαΐου έως την 1η Ιουνίου 2021. 
            
            
               Σύμφωνα με το άρθρο 59 του καταστατικού χάρτη του ΠΟΥ, κάθε μέλος διαθέτει μία ψήφο στην Παγκόσμια Συνέλευση Υγείας. Οι αποφάσεις λαμβάνονται με πλειοψηφία των μελών που είναι παρόντα και ψηφίζουν, εκτός από ορισμένες περιπτώσεις που περιγράφονται στο άρθρο 60 του καταστατικού χάρτη, στις οποίες απαιτείται πλειοψηφία δύο τρίτων. Στην πράξη, καταβάλλεται κάθε δυνατή προσπάθεια για την επίτευξη συμφωνίας με συναίνεση. Η Ευρωπαϊκή Ένωση δεν έχει δικαίωμα ψήφου. 
            
            
               Δυνάμει του άρθρου 19 του καταστατικού χάρτη του ΠΟΥ, η Παγκόσμια Συνέλευση Υγείας έχει την εξουσία να θεσπίζει συμβάσεις ή συμφωνίες για οποιοδήποτε θέμα εμπίπτει στην αρμοδιότητα του Οργανισμού.
            
            
               2.3.Η προς έκδοση πράξη της εβδομηκοστής τετάρτης συνόδου της Παγκόσμιας Συνέλευσης Υγείας
            
            
               Τον Μάιο του 2021, κατά τη διάρκεια της εβδομηκοστής τετάρτης συνόδου της, η Παγκόσμια Συνέλευση Υγείας αναμένεται να εκδώσει διαδικαστική απόφαση σχετικά με τους όρους και τη διαδικασία για τη σύναψη διεθνούς συνθήκης για την καταπολέμηση των πανδημιών. Ειδικότερα, σκοπός της απόφασης αυτής είναι να συγκροτήσει μια διακυβερνητική διάσκεψη η οποία θα συντάξει και θα διαπραγματευτεί σύμβαση-πλαίσιο του ΠΟΥ για την ετοιμότητα και την αντίδραση σε πανδημίες, η οποία θα εξεταστεί από τη Συνέλευση Υγείας δυνάμει του άρθρου 19 του καταστατικού χάρτη του ΠΟΥ. 
            
            
               3.Θέση που πρέπει να ληφθεί εξ ονόματος της Ένωσης
            
            
               Η ΕΕ και τα κράτη μέλη της ηγούνται των διεθνών προσπαθειών για την ενίσχυση της παγκόσμιας υγειονομικής ασφάλειας, ιδίως όσον αφορά την ετοιμότητα και την αντίδραση σε καταστάσεις έκτακτης ανάγκης στον τομέα της υγείας, με βάση —μεταξύ άλλων— τα συμπεράσματα του Συμβουλίου
                  3
                του Νοεμβρίου 2020 σχετικά με τον ρόλο της ΕΕ στην ενίσχυση του ΠΟΥ. 
            
            
               Η πρόταση για τη σύναψη διεθνούς συνθήκης για τις πανδημίες συζητείται επί του παρόντος στο πλαίσιο των συνεχιζόμενων διεθνών προσπαθειών για την ενίσχυση της παγκόσμιας υγειονομικής ασφάλειας υπό το πρίσμα των διδαγμάτων που αντλήθηκαν από την πανδημία. Ο συνολικός στόχος μιας τέτοιας συνθήκης θα πρέπει να είναι η εξασφάλιση πολιτικής και νομικής δέσμευσης για τη βελτίωση της παγκόσμιας αρχιτεκτονικής στον τομέα της υγείας.
            
            
               Η συμμετοχή στη θέσπιση μιας τέτοιας συνθήκης είναι σύμφωνη με το άρθρο 21 παράγραφος 1 της Συνθήκης για την Ευρωπαϊκή Ένωση, το οποίο ορίζει ότι «Η Ένωση προσπαθεί να αναπτύσσει σχέσεις και να δημιουργεί εταιρικές σχέσεις με τρίτες χώρες και διεθνείς, περιφερειακούς ή παγκόσμιους οργανισμούς που συμμερίζονται τις αρχές του πρώτου εδαφίου. Προωθεί πολυμερείς λύσεις σε κοινά προβλήματα, ιδίως στο πλαίσιο των Ηνωμένων Εθνών». Τον Φεβρουάριο του 2021 το Ευρωπαϊκό Συμβούλιο
                  4
                επανέλαβε τη δέσμευσή του να «[προωθήσει] την παγκόσμια υγειονομική ασφάλεια, μεταξύ άλλων με την ενίσχυση του Παγκόσμιου Οργανισμού Υγείας και με στόχο μια διεθνή συνθήκη για τις πανδημίες εντός του πλαισίου του Οργανισμού». 
            
            
               Παρότι δεν έχει ακόμη αποφασιστεί το ακριβές πεδίο εφαρμογής της, η προβλεπόμενη διεθνής συνθήκη αποσκοπεί στην αντιμετώπιση σοβαρών διασυνοριακών απειλών κατά της υγείας. Αυτός ο στόχος αυτός ενδέχεται να αφορά τομείς πολιτικής οι οποίοι απορρέουν από τον τίτλο XIV του μέρους III της ΣΛΕΕ, αλλά μπορεί ενδεχομένως να αφορούν και διάφορα άλλα άρθρα της ΣΛΕΕ, όπως π.χ.:
            
         
         
            
               –η πρόληψη και η διαχείριση των ζωονοσογόνων κινδύνων στο πλαίσιο της προσέγγισης «Μία υγεία», η οποία απαιτεί διασυνδέσεις με περιβαλλοντικές συνθήκες σε θέματα όπως η βιοποικιλότητα και το εμπόριο απειλούμενων ειδών, και θα μπορούσε να επηρεάσει —μεταξύ άλλων— τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους·
            
            
               –ένα δομημένο σύστημα για την ανταλλαγή παθογόνων και γενετικών αλληλουχιών και για τον καταμερισμό των επακόλουθων οφελών για σκοπούς δημόσιας υγείας [η σχετική ενωσιακή νομοθεσία είναι, εν προκειμένω, ο κανονισμός (ΕΚ) αριθ. 511/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τα μέτρα συμμόρφωσης των χρηστών βάσει του πρωτοκόλλου της Ναγκόγια για την πρόσβαση στους γενετικούς πόρους και τον δίκαιο και ισότιμο καταμερισμό των οφελών που απορρέουν από τη χρησιμοποίησή τους στην Ένωση]·
            
            
               –τα ανθρώπινα δικαιώματα και η προστασία της ιδιωτικότητας, ιδίως υπό το πρίσμα της τεχνολογίας επιτήρησης, της τεχνητής νοημοσύνης και της χρήσης μαζικών δεδομένων για σκοπούς δημόσιας υγείας [π.χ. κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών]· και
            
            
               –μέτρα για την προώθηση της εφαρμογής και της συμμόρφωσης, π.χ. διαδικασίες αξιολόγησης από ομοτίμους και εμπειρογνώμονες, μηχανισμοί αμοιβαίας λογοδοσίας, ρυθμίσεις επαλήθευσης και επιθεώρησης, καθώς και διαδικασίες επίλυσης διαφορών·
            
            
               –η απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας, καθώς και ο μελλοντικός κανονισμός σχετικά με τις διασυνοριακές απειλές κατά της υγείας, θα επηρεαστούν επίσης από τη μελλοντική συνθήκη.
            
            
               Υπό το πρίσμα των προαναφερθέντων και δεδομένων των πιθανών επιπτώσεων στην υφιστάμενη ενωσιακή νομοθεσία σε διάφορους τομείς της δράσης της ΕΕ, έχει ουσιώδη σημασία να εξασφαλιστεί η συμμετοχή της Ένωσης παράλληλα με αυτήν των κρατών μελών. Οι ακόλουθες αρχές θα πρέπει να καθοδηγούν τη θέση τους στις επικείμενες συζητήσεις της Παγκόσμιας Συνέλευσης Υγείας σχετικά με πιθανή απόφαση για τη δρομολόγηση διαδικασίας με σκοπό την κατάρτιση και τη διαπραγμάτευση σύμβασης-πλαισίου της ΠΟΥ για την ετοιμότητα και την αντίδραση σε πανδημίες:
            
            
               α.Η ΕΕ θα πρέπει να έχει τη δυνατότητα να συμμετέχει ως συμβαλλόμενο μέρος στη συνθήκη ώστε να υποστηρίξει πλήρως την καθιέρωση διαδικασίας του ΠΟΥ για μια νέα σύμβαση-πλαίσιο για την ετοιμότητα και την αντίδραση σε πανδημίες.
            
            
               β.Η απόφαση της Παγκόσμιας Συνέλευσης Υγείας για τον καθορισμό των διαδικαστικών πτυχών των διαπραγματεύσεων θα πρέπει να επιτρέπει την πλήρη συμμετοχή της ΕΕ στη διαπραγματευτική διαδικασία.
            
            
               γ.Η νέα σύμβαση-πλαίσιο πρέπει να ενισχύει το υπάρχον διεθνές πλαίσιο για την πρόληψη και την αντιμετώπιση των καταστάσεων έκτακτης ανάγκης στον τομέα της υγείας, να είναι συμπληρωματική ως προς αυτό και να του προσδίδει προστιθέμενη αξία, ενώ παράλληλα να λαμβάνει υπόψη την έκβαση της επικείμενης παγκόσμιας συνόδου κορυφής για την υγεία στις 21 Μαΐου. Σ’ αυτή τη βάση, κάθε νέα σύμβαση-πλαίσιο θα πρέπει να συμπληρώνει και να ενισχύει την εφαρμογή των Διεθνών Υγειονομικών Κανονισμών (ΔΥΚ), αντιμετωπίζοντας αποτελεσματικά τυχόν κενά στους εν λόγω κανονισμούς.
            
            
               δ.Οι συζητήσεις σχετικά με τη σύμβαση-πλαίσιο θα πρέπει θα λαμβάνουν υπόψη τα αποτελέσματα των ανεξάρτητων επιτροπών
                  5
                που επανεξετάζουν τη διεθνή αντίδραση στην πανδημία υπό την ηγεσία του ΠΟΥ, ώστε να εξασφαλίζεται ότι η εν λόγω σύμβαση βασίζεται σε στέρεα αποδεικτικά στοιχεία και αντικατοπτρίζει τα διδάγματα που αντλήθηκαν από την αντιμετώπιση της πανδημίας COVID-19 σε παγκόσμιο επίπεδο.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  6
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης τις πράξεις που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  7
               .
            
            
               4.1.2.Εφαρμογή στην προκειμένη περίπτωση
            
            
               Η Παγκόσμια Συνέλευση Υγείας είναι όργανο που συστάθηκε με συμφωνία, και πιο συγκεκριμένα τον καταστατικό χάρτη του Παγκόσμιου Οργανισμού Υγείας, ο οποίος υπογράφηκε στη Νέα Υόρκη στις 22 Ιουλίου 1946.
            
            
               Η απόφαση περί όρων την οποία καλείται να εκδώσει η Παγκόσμια Συνέλευση Υγείας είναι πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου για τα μέλη του Παγκόσμιου Οργανισμού Υγείας, σύμφωνα με τα άρθρα 18 και 60 του καταστατικού χάρτη του ΠΟΥ. Η προς έκδοση πράξη παράγει επίσης έννομα αποτελέσματα επειδή θα καθορίσει την ικανότητα της Ευρωπαϊκής Ένωσης, αφενός, να συμμετέχει πλήρως στην κατάρτιση και τη διαπραγμάτευση σύμβασης-πλαισίου του ΠΟΥ σχετικά με την ετοιμότητα και την αντίδραση σε πανδημίες, η οποία θα εξεταστεί από την Παγκόσμια Συνέλευση Υγείας, δυνάμει του άρθρου 19 του καταστατικού χάρτη του ΠΟΥ, και, αφετέρου, να καταστεί συμβαλλόμενο μέρος της εν λόγω σύμβασης ως οργανισμός περιφερειακής οικονομικής ολοκλήρωσης. 
            
            
               Η σύμβαση-πλαίσιο θα έχει αντίκτυπο στην άσκηση των αρμοδιοτήτων της Ένωσης και, ανάλογα με το πεδίο εφαρμογής της, στην ενωσιακή νομοθεσία σε τομείς όπως η υγεία, το εμπόριο, η ελεύθερη κυκλοφορία, η προστασία των δεδομένων, η εσωτερική αγορά, η αναπτυξιακή συνεργασία, καθώς όλοι αυτοί οι τομείς ενδέχεται να εμπίπτουν στο πεδίο εφαρμογής της σύμβασης-πλαισίου.
            
         
         
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν την ενίσχυση της διεθνούς συνεργασίας στον τομέα της ετοιμότητας και της αντίδρασης σε πανδημίες εντός του συστήματος των Ηνωμένων Εθνών, έτσι ώστε να «προωθεί πολυμερείς λύσεις σε κοινά προβλήματα, ιδίως στο πλαίσιο των Ηνωμένων Εθνών». Ο κύριος στόχος της, ειδικότερα, είναι να καταπολεμήσει τις σοβαρές ασθένειες με διασυνοριακή διάσταση και τις σοβαρές διασυνοριακές απειλές κατά τις υγείας.
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 168 παράγραφοι 3 και 5 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 168 παράγραφοι 3 και 5 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0120 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφοι 3 και 5, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 21 παράγραφος 1 της ΣΕΕ ορίζει ότι η Ένωση προσπαθεί να αναπτύσσει σχέσεις και να δημιουργεί εταιρικές σχέσεις με τρίτες χώρες και διεθνείς, περιφερειακούς ή παγκόσμιους οργανισμούς που συμμερίζονται τις αρχές του πρώτου εδαφίου του εν λόγω άρθρου. Προωθεί πολυμερείς λύσεις σε κοινά προβλήματα, ιδίως στο πλαίσιο των Ηνωμένων Εθνών.
            
            
               (2)Ο καταστατικός χάρτης του Παγκόσμιου Οργανισμού Υγείας (στο εξής: συμφωνία) τέθηκε σε ισχύ στις 7 Απριλίου 1948,
            
         
         
            
               (3)Σύμφωνα με το άρθρο 60 της συμφωνίας, η Παγκόσμια Συνέλευση Υγείας μπορεί να λαμβάνει αποφάσεις με πλειοψηφία των μελών του Παγκόσμιου Οργανισμού Υγείας (ΠΟΥ) που είναι παρόντα και ψηφίζουν.
            
            
               (4)Η Παγκόσμια Συνέλευση Υγείας, κατά την εβδομηκοστή τέταρτη σύνοδό της που ξεκινά στις 24 Μαΐου 2021, πρόκειται να εκδώσει απόφαση σχετικά με τη συγκρότηση διακυβερνητικής διάσκεψης με σκοπό τη σύνταξη και τη διαπραγμάτευση σύμβασης-πλαισίου του ΠΟΥ για την ετοιμότητα και την αντίδραση σε πανδημίες.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην Παγκόσμια Συνέλευση Υγείας, καθώς η απόφαση της Παγκόσμιας Συνέλευσης Υγείας θα καθορίσει την ικανότητα της Ευρωπαϊκής Ένωσης να συμμετέχει στην κατάρτιση και τη διαπραγμάτευση σύμβασης-πλαισίου του ΠΟΥ σχετικά με την ετοιμότητα και την αντίδραση σε πανδημίες και να γίνει δυνητικά συμβαλλόμενο μέρος της σύμβασης αυτής ως οργανισμός περιφερειακής οικονομικής ολοκλήρωσης.
            
            
               (6)Η πλήρης συμμετοχή της Ευρωπαϊκής Ένωσης στην κατάρτιση και τη διαπραγμάτευση σύμβασης-πλαισίου του ΠΟΥ για την ετοιμότητα και την αντίδραση σε πανδημίες, και η πιθανή προσχώρησή της στη σύμβαση θα συμβάλουν στην ενίσχυση της διεθνούς συνεργασίας για την αντιμετώπιση των πανδημιών στο πλαίσιο του συστήματος των Ηνωμένων Εθνών.
            
            
               (7)Η θέση της Ένωσης πρέπει να διατυπωθεί από τα κράτη μέλη της Ένωσης που είναι μέλη του Συμβουλίου της Παγκόσμιας Συνέλευσης Υγείας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας είναι η ακόλουθη:
            
            
               Η Ευρωπαϊκή Ένωση υποστηρίζει τη θέσπιση διαδικασίας στο πλαίσιο του Παγκόσμιου Οργανισμού Υγείας η οποία αφορά νέα σύμβαση-πλαίσιο σχετικά με την ετοιμότητα και την αντίδραση σε πανδημίες και πρέπει να της επιτραπεί να συμμετάσχει ως συμβαλλόμενο μέρος σε μια τέτοια συνθήκη.
            
            
               Η απόφαση της Παγκόσμιας Συνέλευσης Υγείας με την οποία θα καθοριστούν οι διαδικαστικές πτυχές των διαπραγματεύσεων πρέπει να επιτρέπει την πλήρη συμμετοχή της Ένωσης στη διαπραγματευτική διαδικασία, ενόψει της πιθανής προσχώρησης της Ένωσης στη σύμβαση, ως οργανισμού περιφερειακής οικονομικής ολοκλήρωσης 
            
            
               Αυτό θα πρέπει να επιτευχθεί με την προσθήκη ειδικών μνειών στο κείμενο της απόφασης οι οποίες θα διευκρινίζουν ότι κάθε διακυβερνητικό όργανο που έχει συσταθεί για να συντάξει και να διαπραγματευθεί τη σύμβαση θα είναι ανοικτό στη συμμετοχή οργανισμών περιφερειακής οικονομικής ολοκλήρωσης. 
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του Παγκόσμιου Οργανισμού Υγείας, τα οποία ενεργούν από κοινού εξ ονόματος της Ένωσης. 
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        
                  BASIC DOCUMENTS (who.int)
               
               
                  
                     (2)
                  
                        
                  https://eur-lex.europa.eu/legal-content/EL/TXT/PDF/?uri=CELEX:22001A0104(01)&from=EN
               
               
                  
                     (3)
                  
                        https://data.consilium.europa.eu/doc/document/ST-12276-2020-INIT/el/pdf
               
               
                  
                     (4)
                  
                        Δήλωση των μελών του Ευρωπαϊκού Συμβουλίου, 25-26 Φεβρουαρίου 2021
               
               
                  
                     (5)
                  
                        Ιδίως της ανεξάρτητης επιτροπής για την ετοιμότητα και την αντίδραση σε πανδημίες, της επιτροπής επανεξέτασης των ΔΥΚ και της ανεξάρτητης εποπτικής και συμβουλευτικής επιτροπής για το πρόγραμμα έκτακτης ανάγκης του ΠΟΥ.
               
               
                  
                     (6)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (7)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.